钦定古今图书集成/历象汇编/乾象典/第033卷 > 明章潢图书编 > 《登天坛山望海日初出赋》〈以题为韵〉阙名
## 钦定古今图书集成/历象汇编/乾象典/第033卷 > 明章潢图书编 > 《登天坛山望海日初出赋》〈以题为韵〉阙名

客有晓蹑棱层，高山独登。览烟岚之忽敛，见海日之
初升。赫彩旁照，炎光上腾。影乍摇而满目霞碎，波不
动而长空血凝。由是倚危峦，立天坛，夜色既启，炎精
始团。赤氛上焕于云路，朱轮乍碾于波澜。照耀一海
之中，剖开萍实；分明百丈之外，洗出金盘。浩渺无涯，
曈曚在望。高居峥嵘之顶，下祖赫曦之状。焚爇巨浸，
浮沉奔浪，阳乌浴羽而载飞，羲和按辔而直上，不沉
乎泉，将丽乎天，烁云涛而有曜，类庭燎而无烟，赫赫
光满，规规质圆，才涌出于溟渤之底，已见尽乎岩岭
之巅。所以跻高峰，翫丹彩，明暗既分，昇沉斯在。望若
木之初出，疑杳上于天河，想阴火之潜照，见焰烧于
沧海。出水未远，腾辉已殷，托高迹于巉。之际，指大
明于顾盼之间。涌上扶桑，谓蟠桃之有蕊；照出仙岛，
疑烛龙之映山。欻赫满空，渊渟沃日。当银汉而炫晃，
泛金波以洋溢。巨鲸之冥《目霍》张，洪炉之铸镜飞出。
及登乎轨度，射破氛雾。洗光华而不湿，冲尘埃而宁
污。倚九天而照临，见百川之奔赴。故游者徙倚遐望，
徘徊久驻。因物属词，愧升高而能赋。